L-Unjoni Ewropea qed tieħu miżuri biex tevita t-tfixkil tal-programmi eżistenti ta' Erasmus+ li jinvolvu lir-Renju Unit fil-mument tal-ħruġ tiegħu mill-Unjoni Ewropea. Illum, il-Kunsill adotta regolament dwar il-kontinwazzjoni tal-attivitajiet ta' mobbiltà għat-tagħlim li għaddejjin taħt il-programm Erasmus+ fil-kuntest tal-Brexit. Aħna qed niżguraw li ż-żgħażagħ mill-UE-27 u mir-Renju Unit ser ikunu jistgħu jlestu l-istudji tagħhom wara l-Brexit. Dan ir-regolament ser jiggarantixxi li l-attivitajiet ta' tagħlim li għaddejjin li huma involuti fihom ser ikomplu jkunu eliġibbli għall-għotjiet. Ecaterina Andronescu, Ministru għall-Edukazzjoni Nazzjonali tar-Rumanija Ir-regolament għandu l-għan li jiżgura li: l-attivitajiet ta' mobbiltà għat-tagħlim li għaddejjin taħt il-programm Erasmus+ li bdew mhux aktar tard mid-data li fiha t-Trattati ma jibqgħux japplikaw għar-Renju Unit mhux ser jiġu mfixkla; il-parteċipanti ta' Erasmus+ mill-UE-27 u r-Renju Unit mhux ser jitilfu l-kreditu akkademiku tagħhom u mhux ser ikunu obbligati jirrepetu s-semestru jew is-sena akkademika tagħhom. Huwa stmat li fl-aħħar ta' Marzu 2019 ser ikun hemm kważi 14 000 student mill-UE-27 fir-Renju Unit u madwar 7 000 student mir-Renju Unit fl-UE-27 taħt Erasmus+. Il-Parlament Ewropew ivvota dwar il-proposta fit-13 ta' Marzu. Ir-regolament ser jidħol fis-seħħ biss jekk ir-Renju Unit joħroġ mill-Unjoni mingħajr ma jkun hemm fis-seħħ ftehim dwar il-ħruġ. Għandu japplika mid-data ta' wara dik li fiha t-Trattati jieqfu japplikaw għar-Renju Unit u fih. Brexit - informazzjoni ġenerali Ara l-paġna tal-laqgħa